Navoiy viloyatining Tomdi tumanida tabiiy fanlarni chuqurlashtirib o‘qitishga ixtisoslashtirilgan maktab-internatni tashkil etish to‘g‘risida

O‘zbekiston Respublikasi Prezidentining “Navoiy viloyatining Tomdi, Uchquduq, Konimex, Nurota tumanlari va Zarafshon shahrini kompleks rivojlantirish hamda aholisi bandligini ta’minlashga doir qo‘shimcha chora-tadbirlari to‘g‘risida” 2017-yil 29-sentabrdagi PQ-3301-son qarori ijrosini ta’minlash, shuningdek, ixtisoslashtirilgan davlat umumiy o‘rta ta’lim maktablari tarmog‘ini kengaytirish, olis hududlardagi iqtidorli o‘quvchilarning sifatli ta’lim olishlari uchun zarur shart-sharoitlar yaratish maqsadida Vazirlar Mahkamasi qaror qiladi: 
 1. Navoiy viloyati hokimligi, O‘zbekiston Respublikasi Oliy va o‘rta maxsus ta’lim vazirligining Kasb-hunar ta’limi markazi hamda Xalq ta’limi vazirligining 100 nafar o‘quvchiga mo‘ljallangan tabiiy fanlarni chuqurlashtirib o‘qitishga ixtisoslashtirilgan maktab-internat (keyingi o‘rinlarda maktab-internat deb ataladi) tashkil etish to‘g‘risidagi taklifiga rozilik berilsin.
 2. Quyidagilar maktab-internatning asosiy vazifalari etib belgilansin:
 umumiy o‘rta ta’limning davlat ta’lim standartlari asosida zamonaviy axborot-kommunikatsiya va pedagogik texnologiyalardan samarali foydalangan holda biologiya va kimyo fanlarini chuqurlashtirib o‘qitishni tashkil etish;
 har bir o‘quvchining individual xususiyatlarini hisobga olgan holda ularda mustaqil tadqiqotchilik faoliyati ko‘nikmalarini shakllantirish va rivojlantirish; 
 yuqori kasb mahoratiga ega bo‘lgan pedagoglarni jalb etgan holda o‘quvchilarning yosh biologlar, yosh zoologlar, yosh kimyogarlar jamoalarini tashkil etish, o‘quvchilarning fan sirlarini chuqur o‘rganishlari hamda ijodiy salohiyatlarini namoyon qilishlari uchun zarur sharoitlar yaratish.
 3. O‘zbekiston Respublikasi Xalq ta’limi vazirligi:
 2018-2019 o‘quv yilidan boshlab maktab-internatning 7-8-9-10-11-sinflariga o‘quvchilarni qabul qilish, bunda birinchi navbatda, Tomdi tumanining olis hududlaridan o‘quvchilarni qabul qilishga e’tibor qaratish; 
 maktab-internatning moddiy-texnika bazasini mustahkamlash maqsadida o‘quv-laboratoriya jihozlari, kompyuter texnikasi, o‘quv-metodik majmualar, o‘qituvchilar uchun metodik qo‘llanmalar hamda badiiy adabiyotlar bilan ta’minlash choralarini ko‘rsin. 
 4. Navoiy viloyati hokimligi:
 bir oy muddatda Xalq ta’limi vazirligi bilan birgalikda maktab-internatning ustavi ishlab chiqilishi, belgilangan tartibda tasdiqlanishi hamda davlat ro‘yxatidan o‘tkazilishini; 
 2018-yil 1-sentabrga qadar maktab-internatning bino va inshootlarini to‘liq ta’mirlash, o‘quvchilarning yashashi va ovqatlanishi uchun zarur sharoitlarni yaratgan holda foydalanishga topshirilishini ta’minlasin. 
 5. Navoiy viloyati, Tomdi tumani, “Yangi-Tomdi” markazida joylashgan Tomdi agroiqtisodiyot kasb-hunar kollejining bino va inshootlari tegishli hududi bilan birgalikda Tomdi tumani xalq ta’limi bo‘limiga operativ boshqaruv huquqi asosida bepul berilsin va unga maktab-internat joylashtirilsin.
 6. O‘zbekiston Respublikasi Oliy va o‘rta maxsus ta’lim vazirligining Kasb-hunar ta’limi markazi:
 maktab-internat bino va inshootlarida Tomdi agroiqtisodiyot kasb-hunar kollejining ikkinchi va uchinchi bosqich o‘quvchilarining ta’limni amaldagi o‘quv dasturlari bo‘yicha yakunlanishiga sharoit yaratsin; 
 Bandlik va mehnat munosabatlari vazirligi Navoiy viloyati hokimligi bilan birgalikda Tomdi agroiqtisodiyot kasb-hunar kollejining bo‘shaydigan xodimlari bandligini ta’minlasin; 
 2019-yil 1-avgustga qadar Tomdi agroiqtisodiyot kasb-hunar kolleji ustaxonasi jihozlari hamda o‘quv-mashq avtomobillarini tegishli ta’lim yo‘nalishlari mavjud bo‘lgan kasb-hunar kollejlariga bepul berish choralarini ko‘rsin.
 7. Belgilab qo‘yilsinki: 
 hududning joylashuvi va o‘ziga xos shart-sharoitlarini inobatga olib, maktab-internatga o‘qishga qabul qilingan o‘quvchilar ularni ovqatlantirish uchun to‘lanadigan to‘lovlardan ozod etiladi;
 maktab-internat binosida bajariladigan qurilish-ta’mirlash va jihozlash ishlari O‘zbekiston Respublikasi Moliya vazirligi huzuridagi budjetdan tashqari Ta’lim va tibbiyot muassasalarining moddiy-texnika bazasini rivojlantirish jamg‘armasi mablag‘lari hisobiga amalga oshiriladi. 
 8. O‘zbekiston Respublikasi Moliya vazirligi Davlat budjeti parametrlarida “Ta’lim” sohasiga ajratilgan mablag‘lar doirasida 2018-2019 o‘quv yilidan boshlab maktab-internatning ta’minoti uchun zarur mablag‘larni nazarda tutsin. 
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.A. Abduxakimov, O‘zbekiston Respublikasi xalq ta’limi vaziri Sh.X. Shermatov va Navoiy viloyati hokimi K.B. Tursunov zimmasiga yuklansin.